{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":4,"n_cols":6,"rows_kept":4,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Savjetovanje s javnošću o Nacrtu prijedloga izmjena i dopuna Sudskog poslovnika"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"PUČKI PRAVOBRANITELJ","PRIJEDLOG IZMJENA I DOPUNE SUDSKOG POSLOVNIKA","U skladu s ovlastima koje proizlaze iz članka 18. stavka 2. Zakona o pučkom pravobranitelju (Narodne novine, br. 76/12), koristimo priliku ukazati na preporuku pučke pravobraniteljice br. 118, danu tadašnjem Ministarstvu pravosuđa i uprave u Izvješću pučke pravobraniteljice za 2023. godinu, da izmjenama Sudskog poslovnika predmetima koji se vode na temelju Zakona o zaštiti prijavitelja nepravilnosti (Narodne novine, br. 46/22; dalje: ZZPN) i u kojima se stranke na njega pozivaju, dodijeli posebnu oznaku, kako bi se o ovim predmetima mogle voditi posebne evidencije i statistički podaci.\n\nNaime, člankom 24. stavkom 2. točkom 8. ZZPN-a je propisano da pučka pravobraniteljica u svom godišnjem izvješću izvješćuje Hrvatski sabor o zaštiti prijavitelja nepravilnosti, a da to može činiti i posebnim izvješćima ako se radi o ugroženosti ustavnih i zakonskih prava većeg stupnja ili značaja. \n\nPritom godišnja izvješća pučke pravobraniteljice sadrže analizu i ocjenu stanja u području zaštite prijavitelja nepravilnosti temeljenu ne samo na postupcima koje vodi pučka pravobraniteljica kao nadležno tijelo za vanjsko prijavljivanje nepravilnosti, već i na postupcima unutarnjeg prijavljivanja nepravilnosti, o kojima povjerljive osobe, temeljem čl. 22. st. 2. t. 6. ZZPN-a, dostavljaju obavijesti pučkoj pravobraniteljici, i sudskim postupcima.\n\nNadalje, članak 40. stavak 2. ZZPN-a obvezuje ministarstvo nadležno za poslove pravosuđa da vodi evidencije i statističke podatke o sudskim predmetima vezanim uz sudsku zaštitu sukladno ZZPN-u.\n\nMeđutim, prethodno navedeno izvješćivanje od strane pučke pravobraniteljice i Ministarstva pravosuđa, uprave i digitalne transformacije nije moguće u cijelosti ispuniti s obzirom da sudovi nemaju obvezu posebno označavati predmete koji se vode temeljem ZZPN-a. Također nisu posebno označeni niti oni predmeti u kojima se, iako nisu pokrenuti temeljem ZZPN-a, stranke u tijeku sudskog postupka na taj Zakon pozivaju. Slijedom navedenoga, trenutno nije moguće od sudova dobiti odgovarajuće podatke o sudskim postupcima vezanim uz zaštitu prijavitelja nepravilnosti.  \n\nStoga i ovim putem predlažemo da se izmjenama i dopunama Sudskog poslovnika i/ili izmjenama i dopunama Pravilnika o radu u sustavu e-Spis istovremeno i omogući sudovima i obveže ih se da vode odgovarajuće evidencije o sudskim postupcima pokrenutim temeljem ZZPN-a, uključujući i sudske postupke u kojima su zahtjevi iz članka 29. stavka 2. ZZPN-a istaknuti zajedno sa zahtjevima za zaštitu drugih prava o kojima se odlučuje u postupku, pri čemu bi tim izmjenama i dopunama trebali biti obuhvaćeni općinski (uključujući općinske prekršajne sudove), trgovački i upravni sudovi, županijski sudovi, Visoki trgovački sud Republike Hrvatske, Visoki upravni sud Republike Hrvatske, Visoki prekršajni sud Republike Hrvatske  i Vrhovni sud Republike Hrvatske. Prethodno stoga što je ZZPN-om predviđena stvarna nadležnost općinskih, trgovačkih i upravnih sudova u posebnim postupcima sudske zaštite prijavitelja nepravilnosti, ali i stoga što se zaštita prijavitelja nepravilnosti ne ostvaruje samo u tim posebnim parnicama, već i kroz prekršajne odredbe ZZPN-a. \n\nU tom je smislu bitno i da izmjene i dopune uvodno naznačenih propisa omoguće jasno razlikovanje i posebno evidentiranje sudskih postupaka pokrenutih tužbom iz članka 29. stavka 1. ZZPN-a od onih iz stavka 3. istog članka ZZPN-a, ali i posebno evidentiranje prekršajnih postupaka pokrenutih temeljem ZZPN-a. \n\nSlijedom svega navedenog, predlažemo da ovo mišljenje s prijedlozima uzmete u obzir u daljnjoj proceduri donošenja izmjena i dopuna Sudskog poslovnika i Nacrta prijedloga pravilnika o izmjenama i dopunama Pravilnika o radu u sustavu e-Spis.","Prihvaćen","Novim doradama će se u informacijskom sustavu sudova omogućiti posebno označavanje svih vrsta sudskih predmeta koji se vode na temelju Zakona o zaštiti prijavitelja nepravilnosti (\"Narodne novine\", broj 46/22). Navedene dorade ne iziskuju posebno normativno uređenje, ali će se zbog veće javne vidljivosti ova mogućnost posebno istaknuti u Pravilniku o radu u sustavu eSpis. O navedenom  će se svi sudovi pravodobno izvijestiti te pozvati na korištenje navedene funkcionalnosti."]